## La Fe aconseguix la certificació com a unitat de referència nacional per a la Unitat d’Extracció d’Elèctrodes en l’Adult

*** Esta designació s’efectua en funció de criteris d’excel·lència per a poder tractar pacients propis o d’altres comunitats autònomes
* Esta unitat va dur a terme, l’últim any, un total de 53 extraccions d’elèctrodes de marcapassos i desfibril·ladors**

La Unitat d’Extracció d’Elèctrodes de l’Adult de l’Àrea Assistencial de Malalties Cardiovasculars de l’Hospital Universitari i Politècnic La Fe ha obtingut l’acreditació com a unitat de referència nacional que concedix el Ministeri de Sanitat (CSUR).

Esta unitat atén pacients portadors d’un dispositiu cardíac implantable, és a dir, marcapassos, desfibril·lador i dispositius de resincronització cardíaca en els quals s’indica la necessitat d’explantar un o la totalitat dels elèctrodes del dispositiu. Les raons fonamentals que obliguen a explantar-los, ha explicat Joaquín Osca, coordinador de la Unitat, “són la infecció del dispositiu, el trencament de l’elèctrode o canvis en el mode d’estimulació que obliguen a inutilitzar un dels elèctrodes”.

La Unitat d’Extracció d’Elèctrodes de l’Adult funciona en l’Hospital La Fe des de 2012 i compta amb dos laboratoris d’electrofisiologia en els quals es duen a terme estos procediments. En 2024 es van fer un total de 53 extraccions d’electros de marcapassos i desfibril·ladors.

Els pacients portadors d’un dispositiu cardíac que requerixen una extracció d’elèctrodes són valorats en sessions medicoquirúrgiques setmanals per a la presa consensuada de decisions relacionades amb la indicació i el lloc de l’extracció sobre la base de criteris de complexitat clínica o tècnica.

El seguiment d’estos pacients el fan especialistes en arrítmies de cardiologia de la Unitat d’Arrítmies, juntament amb personal d’infermeria. Estos pacients poden ser del mateix hospital o dels hospitals per als quals La Fe és l’hospital de referència.

A més, els pacients poden ser atesos durant una hospitalització urgent per un problema relacionat amb els elèctrodes a conseqüència d’una infecció, una fractura o qualsevol disfunció d’estos que obliga al seu ingrés hospitalari.

Per tot això, el gerent de l’Agrupació Sanitària Interdepartamental ASI València Sud i del Departament de Salut València La Fe, José Luis Poveda, ha destacat la importància d’esta designació, “ja que ens permet atendre pacients propis o d’altres comunitats autònomes amb patologies especialment complexes, amb criteris de màxima excel·lència”.

**Unitat d’Arrítmies de La Fe**

L’equip d’extracció d’elèctrodes està format pels membres de la Unitat d’Arrítmies del Servici de Cardiologia: especialistes en cardiologia, cirurgia cardíaca i arrítmies, anestesiologia, professionals d’infermeria intervencionista del laboratori d’electrofisiologia, personal d’infermeria de les consultes de seguiment dels pacients portadors d’un dispositiu cardíac i tècnics en cures d’infermeria de la Unitat.

La Unitat d’Arrítmies és una de les més importants del país, tant pel nombre d’intervencions practicades, com per la complexitat d’estes. Esta unitat, l’any 2024 va dur a terme més de 800 ablacions d’arrítmies cardíaques, de les quals més de 400 van ser de fibril·lació auricular; es van implantar un total de 493 marcapassos i 225 desfibril·ladors automàtics implantables.

Esta activitat inclou procediments realitzats en xiquets (l’Hospital és referència de cardiologia pediàtrica a escala autonòmica), pacients portadors d’una cardiopatia congènita (l’Hospital és un centre CSUR per a pacients adults amb cardiopaties congènites), pacients amb malalties cardiològiques familiars (l’Hospital és un centre CSUR per a pacients amb cardiopaties familiars), pacients amb trasplantament cardíac, trasplantament pulmonar, trasplantament cardiopulmonar (l’Hospital és un centre CSUR per a pacients amb trasplantament cardiopulmonar) o pacients portadors de sistemes d’assistència circulatòria cardiològica.

En l’àmbit de la investigació i innovació, la Unitat d’Arrítmies de La Fe es troba en l’avantguarda en l’ablació de fibril·lació auricular mitjançant electroporació, en l’estimulació del sistema específic de conducció o en la cardioneuroablació.

Fecha: 16/02/2025